《自福宁旋省度白鹤岭 其一》
清代·李联琇

陡绝舆夫肩，高出飞鸟翼。鸟飞有时集，夫无半岩息。

半岩欲倾泻，可下不可立。一舆直压肩，扛举万钧力。

奚翅上山劳，舆如牵井汲。匪徒夫力竭，舆中亦危仄。

上苦缒城升，下防倒箧出。漠漠舆帘外，茫茫海难测。

謦欬生风雷，吹落杳无极。以手障舆帘，不敢一转侧。

兢兢坐如塑，自午洎日入。岭尽官吏迎，乃得下舆揖。

作者简介：（1820—1878）清江西临川人。字季莹，一字小湖。道光二十五年进士。授编修。咸丰间官至大理寺卿。以病告归。同治间主讲钟山、惜阴两书院。绩学敦行，来学者日盛。有《好云楼集》等。